Hvordan giver man børn et godt indtryk af sundhedsvæsenet? Bamsehospitalet "behandler" børnenes tøjdyr i fællesskab med børnene selv.

Et helt særligt hospital er i disse dage på besøg i Friis Shoppingcenter i Aalborg. Det er Bamsehospitalet, der er flyttet ind – og der er nok af plyssede patienter at se til. Heriblandt Sara Østergaards isbjørnebamse, Tea. Tea døjer nemlig både med feber og opkast, fortæller Sara til bamselægerne. Ideen med det hele er ganske enkel. ”Behandlingen” af bamser som Tea skal give børn som Sara et bedre billede af sundhedsvæsenet. - Vi har oplevet flere gange, at børnene på sygehuset kan fortælle, at det ikke er så farligt at komme her, fordi de har haft en bamse på bamsehospitalet, siger Sisse Topholm, der med kyndig ekspertise hjælper adskillige bamser på Bamsehospitalet. Saras mor, Pia Østergaard, er enig i, at Bamsehospitalet kan have en gavlig effekt på børns relation til sygehusvæsenet. - Jeg tænker, at det kan afmystificere det der med at være syg og komme på sygehuset og til lægen en smule, siger Pia Østergaard. Bamsehospitalet i Friis tager også tirsdag imod børn og tøjdyr i tidsrummet 10-14.